钦定古今图书集成/明伦汇编/皇极典/第259卷 > 求才审官对 北齐樊逊
## 钦定古今图书集成/明伦汇编/皇极典/第259卷 > 求才审官对 北齐樊逊

臣闻“雕兽画龙，徒有风云之势；金舟玉马，终无水陆
之功。”三驾礼贤，将收实用；一毛不拔，复何足取？以是
尧作虞宾，遂全箕山之操；周移商鼎，不纳孤竹之言。
但处士盗名，虽云久矣；朝臣窃位，盖亦实多。汉拜丞
相，便有锺鼓之妖；魏用三公，乃至孙权之笑。故山林
之与朝廷，得容非毁；肥遁之与宾王，翻有优劣。至于
时非蹈海，而曰羞作秦民；事异出关，而言耻从卫乱。
虽复星干帝座，不易高尚之心；月犯少微，终存耿介
之志。自我太岳之后，克广洪业，禹至神宗，舜格文祖。
陛下受天明命，光华日月。爰自纳麓，乃格文祖。仪天
地以设官，象星辰而布职。汉家神凤，惭用纪年；魏氏
青龙，羞将改号。上膺列宿，咸是异人；下法山川，莫非
奇士。所以画堂甲观，修德日新，庙鼎歌锺，王勋岁委。
循名责实，选众举能，朝无铜臭之公，世绝钱神之论。
昔百里相秦，名存雀箓；箫张辅沛，姓在《河书》。今日公
卿，抑亦天授，与之为治，何欲不遂？未必稽首天师，方
闻牧马之术；膝行山上，始得治身之道。但使帝德休
明，自彊不息，甲夜观书，攴日通奏。周昌桀、纣之论，欣
然开纳；刘毅桓灵之比，终自含弘。高悬王爵，唯能是
与，管库靡遗，鱼盐毕录。无令桓谭非谶，官止于郡丞；
赵壹负才，位终于计掾。则天下宅心，幽明知感。岁精
仕汉，风伯朝周，真人去而复归，台星坼而还敛。《诗》称
多士，《易》载“群龙”，从此而言，可以无愧。